सी0 एफ0 हार्वे, कमिश्नर आगरा को अपने 10 अगस्त 1857 के एक और पत्र में थाँर्नहिल लिखता है कि यूरोपियन लोगों को विद्रोह की पहली सूचना कार्यालय में लगी आग की ऊँची लपटों से मिली । वे सब बचकर आगरा को भाग लिये । कारागार के प्रहरी भी क्रान्तिकारियों के साथ मिल गये और खजाने के साथ दिल्ली की ओर चल दिये । सड़क के सहारे जो भी कार्यालय या बंगला, चुंगी चौकी, पुलिस चौकी या कोई भी सरकारी भवन मिला, सब फूँक दिये गये । रास्ते के सभी जमींदार विद्रोहियों के साथ हो गये । कोसी में प्रवेश कर गये । रघुनाथ सिंह के पास भारी संख्या में सैनिक थे, किन्तु उसने विद्रोहियों को नहीं छेड़ा और वे प्रवेश कर गये । रघुनाथ सिंह के अधिकार में मथुरा के सेठ की दी हुई दो तोप भी थीं और वह विद्रोहियों को रोकने के उद्देश्य से टुकड़ी के साथ कोसी भेजा गया था । परन्तु, उसने उन्हें न रोका । उल्टे उसने कोसी की लूट में विद्रोही सैनिकों की सहायता की । यही नहीं, कोसी में उसने थाँर्नहिल की निजी सम्पत्ति भी लूट ली ।